És akkor jön az ingyenszotyi a focimeccseken
Benyújtotta a kormány a jövő évi költségvetés tervezetét, a horvátok kérésére az Interpol kiadta a nemzetközi körözést Hernádi Zsolt ellen, leállt az amerikai szövetségi kormányzat működése és egy felmérés szerint a magyarok komolyan hisznek a megszorítások politikájában. A vatikáni bank pedig hetvenéves történetében először közölte éves mérlegét. Tippelje meg a tündérmese folytatását a hvg.hu-val!
Benyújtotta Varga Mihály nemzetgazdasági miniszter az Országgyűlésnek a jövő évi költségvetés tervezetét. A kormány választási költségvetést készített: megugranak a kiadások, lesz pénz közmunkára, stadionra, adósságátvállalásra, még nagyobb családi adókedvezményre.

Horvátország kérésére kedden az Interpol kiadta a nemzetközi körözést Hernádi Zsolt, a Mol elnök-vezérigazgatója ellen, az európai elfogatóparancs csütörtökön meg is érkezett. A Közigazgatási Minisztérium közölte, csak horvátul kapta meg, de a horvátok cáfolták, angolul – az eljárás egyik hivatalos nyelvén - is megküldték, úgyhogy a kézbesítés szabályosan megtörtént.

Több mint hetvenéves történetében először közölte éves mérlegét az IOR vatikáni bank kedden, amely szerint 2012-t majdnem 87 millió euró tiszta nyereséggel zárta. Újdonságnak számít, hogy az IOR mérlegét nemzetközi könyvvizsgáló cég hitelesítette, vagyis teljes mértékben megfelel az átláthatósági és a pénzmosás elleni szabályoknak.

Bulgária mellett a magyarok hisznek a leginkább a megszorítások politikájában – derült ki a Gallup intézet friss közvélemény-kutatásából. A magyar emberek harmada vallja, hogy a megszorítások politikája nem működik, 43 százalék szerint idő kell, hogy az intézkedések beérjenek, 19 százalék viszont úgy gondolja, hogy a megszorítások működnek.

Hosszas huzavona után hétfőn hivatalosan is állami tulajdonba kerültek az E.On gázcégei 260 milliárd forintért. Az MVM idén március végén kötötte meg a szerződést, de annak zárása mostanáig váratott magára, feltehetően pénzügyi nehézségek miatt. A gáztározókban lévő technológiai gázmennyiség (párnagáz) egy részének kereskedelmi gázzá minősítésével kívánja a kormány megoldani a földgáz lakossági árának a csökkentését.

A bankkártyás vásárlásoknál megszűnő tranzakciós illetékfizetési kötelezettség, a családi kedvezmény kiszélesítése és a családon belüli vagyonmozgások illetékmentessége is szerepel a nemzetgazdasági tárca jövő évi adójavaslatai között – mondta kedden Varga Mihály. Emellett a csomag jövőre is tartalmaz egy újabb, egyszeri banki különadót, és a szörpökre is kiterjesztik a csipszadót.

A 2014-es költségvetés tervezete szerint a mostani három II-es kategóriájú játékkaszinó mellett kilenc új nyílik, így 2,1 milliárd forint bevétele lehet az államnak a koncessziókból. Vidéken 54 millió forint, Budapesten és Pest megyében pedig 377 millió forint évente a koncessziós díj. A játékadó-bevételek azonban meredeken zuhannak.

Újra megindultak a brüsszeli eurók Magyarországra. Csütörtökön 350 milliárd forint európai uniós forrás érkezett Magyarországra azon számlák ellenértékének első részleteként, amelyeket érintett az operatív programok szeptember 9-i tárgyalásokig hatályos felfüggesztése. Október közepén az Európai Bizottság (EB) várhatóan újabb 900 millió euró, átszámítva mintegy 267 milliárd forint korábban visszatartott uniós támogatást utal át Magyarországnak.

A hét mondata:  "Nem fogjuk engedni, hogy a bankok degeszre keressék magukat a magyar családokon! A kétszeri ingyenes készpénzfelvétel az átlagjövedelem erejéig fogyasztói jog, amit a Fidesz-frakció törvényben fog garantálni" - közölte Rogán Antal, a Fidesz frakcióvezetője szombatii közleményében azt követően, hogy a Magyar Bankszövetség nem tartotta jó ötletnek Orbán Viktor pénteki rádióinterjújában bedobott ötletét, miszerint az átlagjövedelem mértékéig havi két készpénzfelvétel tranzakciósilleték-mentes lesz.
Interpol tündérmese Horvátország Mol MNB E.ON gazdasági összefoglaló Barack Obama költségvetés Matolcsy György USA Hernádi Zsolt Varga Mihály gallup